Papersnake/gushiwen huggingface dataset:
梅花集句 其六十四
李龏（金朝）

一树春花千万枝，恋花行步步迟迟。可怜日暮嫣香落，直似山阴雪下时。
送庆善圭和尚
释怀深（宋代）

道人门冷如秋色，竟日曾无俗驾来。近为耽诗成癖好，寒窗夜作老猿哀。
次韵留守相公
文彦博（宋代）

东郊瘠土才千亩，绕舍团椒仅百家。地接玉泉多草木，路经缑百少风沙。

能留过客虽无饵，时对清樽亦有花。昔日相君曾降顾，常忧蜗陋不容车。
野庵分题 柳色
史浩（宋代）

何处朱门窈窕深，萧然一径绿成阴。回眸却笑阳关道，匹马区区走到今。
西江月（韩亨道席上次方孚若韵）
郭应祥（宋代）

送我匆匆行色，赖君衮衮名章。德星今夜聚清湘。岂羡瀛洲方丈。

宾醉须教主醉，更长不怕杯长。凤鸣端合在朝阳。飞诏来从天上。
在荆州与张使君李居士联句
鲍照（南北朝）

桥磴支吾辙。
篁路拂轻鞍。
三尹无喜色。
一适或垂竿。
楼观
苏轼（宋代）

门前古碣卧斜阳，阅世如流事可伤。
长有幽人悲晋惠，强修遗庙学秦皇。
丹砂久窖井水赤，白朮谁烧厨竈香。
闻道神仙亦相过，只疑田叟是庚桑。
送友人游嵩山
陈羽（唐代）

嵩山归路绕天坛，雪影松声满谷寒。

君见九龙潭上月，莫辞清夜访袁安。
别周记室
王胄（隋代）

五里徘徊隺，三声断绝猿。
何言俱失路，相对泣离樽。
别路悽无已，当歌寂不喧。
贫交欲有赠，掩涕竟无言。
游仙诗十四章不必拟郭宏农也 其四
姚燮（清代）

倚虎抚青瑟，𤔫调含嵯峨。下激万里飙，落叶春时多。

白云揉愁绵，哀雁横山河。幽翠流洞庭，拭上湘君蛾。

孤心逝谁托，于世苦无阿。安得织女丝，易此弦烦苛。
访原仲
刘子翚（宋代）

布衣自昔有遗才，白首穷经隐涧隈。门掩青山朝暮色，客来浊酒两三杯。

鸿冥岂复惊尘网，鹗荐虚闻达帝台。我亦放情依一壑，云间杖屦喜相陪。
金沙江歌
宫尔劝（清代）

金沙江水出乳牛，来自番域入梁州。斜穿六诏经八郡，奔腾下汇岷江流。

在昔议开辄中止，付之天险非人谋。圣主宵旰求民隐，凡厥利赖罔不周。

千古巨功随运会，一劳将为滇蜀休。惊涛一千三百里，险滩一百二十余。

卧者威如伏狮虎，立者森若攒戈矛。削壁参天类排障，悬岩覆地同垂旒。

激湍喷雾隐日月，狂澜轰雷撼山丘。萼稽龙门辟天险，乾坤旋转神功收。

通塞岂尽关气数，抑以人力邀天麻。上公经始少保继，余以筹笔襄盛猷。

任贤使能咨诹广，散财发粟招徕优。工师齐集良法出，锤錾穷处焚膏油。

冈陵川泽终变易，底绩七度更春秋。苴兰远阻夜郎外，贸迁人苦鸟道修。

近又滇铜供京铸，牛马脊断车折軥。积岨一朝成利涉，帆樯上下无夷犹。

驱石之人有谁见，开山五丁今与俦。桑经郦注缺谁补，金沙永奠西南陬。
过平溪桥
卢琦（元代）

立马桥边唤渡船，绿杨烟煖碧波悬。高峰碍日疑天近，阴壑犹霜觉地偏。

处处鱼盐开草市，家家鸡犬类桃源。隔溪茅屋孤门掩，重忆扬雄草《太玄》。
咏怀古意上裴侍郎
骆宾王（唐代）

三十二馀罢，鬓是潘安仁。四十九仍入，年非朱买臣。

纵横愁系越，坎壈倦游秦。出笼穷短翮，委辙涸枯鳞。

穷经不沾用，弹铗欲谁申。天子未驱策，岁月几沉沦。

轻生长慷慨，效死独殷勤。徒歌易水客，空老渭川人。

一得视边塞，万里何苦辛。剑匣胡霜影，弓开汉月轮。

金刀动秋色，铁骑想风尘。为国坚诚款，捐躯忘贱贫。

勒功思比宪，决略暗欺陈。若不犯霜雪，虚掷玉京春。
失调名
龚大明（宋代）

山居好。山居好。鹤唳猿啼饯昏晓。碧窗柏子炷炉香，跌坐蒲团诵黄老。
偶作 其八
杨简（宋代）

勿认胸中一团气，一团气里空无地。既空何地更何义，此无广狭无一二。
孟冬寒气至
佚名（两汉）

孟冬寒气至，北风何惨栗。
愁多知夜长，仰观众星列。
三五明月满，四五蟾兔缺。
客从远方来，遗我一书札。
上言长相思，下言久离别。
置书怀袖中，三岁字不灭。
一心抱区区，惧君不识察。
景卢约赏朝天菊不克往
洪适（宋代）

暮节真无分，头风祇自知。朝天虽有菊，向日不如葵。

久旱千株槁，深秋百草萎。吾衰亦相类，饮兴谢东篱。
应尽须尽吟 其六
顾允成（明代）

应尽须尽，尽亦非尽。返于太极，寓诸无竟。
暮秋游岣岣崖 其二
杨自牧（清代）

晚坐空山寂，楼危怯独依。青林寒佛火，白月净岩扉。

细把藤花酒，重添薜荔衣。三更扶杖去，高咏谢元晖。
上章戴滩
杨万里（宋代）

脱巾枕手仰哦诗，醉上诸滩总不知。
回看他船上滩苦，方知它看我船时。
王观察斋头有石寿星伴鹿而坐作此长歌
释今无（明代）

鸡窝老人古仙客，长髭大额不盈尺。好与圯上先辈游，入海化作丝文石。

河伯之宫虬与龙，鞭水行雨多阴风。老人总不任智力，妙与太极归洪濛。

当时鹿亦解人意，呼之俱化形无异。蟠桃称寿事有无，或前或后那能记。

娲皇炼石石上天，以其馀者沉深渊。老人视之如儿戏，不与此石相周旋。

一从立极人民著，危微变幻归何处。制成文字记升沈，几度江山换云树。

尧天十日光先徂，金人十二今有无。已将身世悬大象，看穷造化笑玄都。

观察斋头频过我，老人亦向斋头坐。濠梁小景饶仙风，何必蓬莱深处卧。
听陈振狂弹琴因怀刘道子
徐熥（明代）

夜坐松桂丛，孤琴理残月。流泉澄幽阴，微风助清越。

愁因寄指深，兴以馀音发。悠然山水心，怀人向天末。
双庙
张耒（宋代）

成败功名付偶然，男儿要是死生间。
故应城破知肝胆，飞矢何劳记贺兰。
挽富太守
张宁（明代）

不识荆州面，常闻窦老贤。一官成白首，三世共青毡。

夜月磻溪路，春风杜曲田。伤心怀往事，草色自年年。
杜工部有同谷七歌其辞高古难及而音节悲壮可
王炎（宋代）

有妹有妹家苦贫，补纫组织多辛勤。
二男三女未婚嫁，已见宿草生孤坟。
问疾吊丧俱不及，念此不置长酸辛。
呜呼四歌兮更苦，往事关心谁可语。
游茅山和诸侄
陈序（宋代）

山南细路半青霄，人昔共游非俗交。
浮玉故乡惊上国，埋丹清梦记中茅。
峰头仙客归黄鹄，石面灵根走翠蛟。
见说西园浑草莽，手栽寸柏已胜巢。
再游卞氏园亭
韩维（宋代）

多谢春风意，残芳得我游。
绿阴人去远，翠竹鸟啼幽。
醉舞纷无次，狂歌漫不收。
林间簇车马，欲去尚迟留。
为徐进士天隐赋辟谷和吟
卫宗武（宋代）

物盈宇宙皆有穷，一气先天常浩浩。
荣华富贵能几何，百岁光阴如电扫。
开闢由来莫几年，圣哲英雄骨俱槁。
勋名盖世文瑞时，岂若玄玄穷徼妙。
古仙率多山泽癯，方平通经后从老。
伯阳隐士著参同，援述宣尼辞可考。
人身口腹乃大患，举世凡夫为此恼。
厚味腊毒尤伤生，甘旨肥醴偏害道。
学仙万虑要屏除，有累俱为方寸扰。
希夷辟谷功始成，抱朴休粮法宜效。
所以丹丘诸羽人，莫不餐松茹灵草。
谁云不食胃徒空，入道门衢此为要。
天隐良士工词章，经传百家仍探讨。
孰知搞志乃松乔，浊利浮荣非所好。
年当强仕舍壮图。勇辞馆餐栖窈窱。
欲仁仁至天所资，道藏仙方过鸿宝。
卫生有药可忘饥，不愁煮字那能饱。
一从易置冰玉肠，不假青精颜色好。
会驱乾马及坤牛，捕虎擒龙归鼎灶。
易骨洗髓由此基，三岛十洲轻可到。
纵未能尝方朔桃，亦须先致安期枣。
世儒悉被客尘迷，志在衣锦而食稻。
惟群高蹈出凡流，见谓秋阳同皜皜。
出真州 其六
文天祥（宋代）

天地沉沉夜溯舟，鬼神未觉走何州。明朝遣间应无是，莫恐元戎逐客不。
黄姚滩
赵希迈（宋代）

数客同吟棹，羁怀得少宽。
山晴平眺远，滩涩泝流难。
饥鹊窥茶鼎，游鱼识钓竿。
天南风土别，晚岁未全寒。
小古镜
项斯（唐代）

字已无人识，唯应记铸年。见来深似水，携去重于钱。

鸾翅巢空月，菱花遍小天。宫中照黄帝，曾得化为仙。
冬初杂兴
孙嵩（宋代）

秋晚种麰麦，覆块青茸茸。
兹物乃畏湿，沟作棋道通。
江南地力瘠，百谷劳农工。
秔稌蓄塍上，麰麦藏沟中。
从今防蹂啮，早晚观麦丛。
须纵牛羊食，勿信东坡翁。
吾诗乃宵谱，亦著江南风。
句 其一
王伯虎（宋代）

杯湖风舞翠绡转，樊山烟锁青螺堆。
夏夜雨晴遣怀
贺铸（宋代）

积潦被广陌，谁过牛侩翁。
闭关养尪瘵，药石收良工。
高斋俯嘉养，疏箔延清风。
左右列图史，披张俄一通。
从嗤獭祭鱼，聊学蠹书虫。
坐挹古人语，孰云吾道穷。
浮生梦境间，不蔕之惊蓬。
生死犹物化，今昔贤愚同。
分阴贱垂棘，白日莫再中。
薄暮纷滓澄，寥寥还太空。
为问此何夕，凉蟾生自东。
荒哉西园士，联盖追轻鸿。
行乐以至斯，不知息微躬。
侧聆天鸡鸣，凡耳初破聋。
吾从汗漫游，遡景鞭垂虹。
濯缨咸池渊，曦发若木丛。
亲串不我忘，惠音赤鯶公。
长哦赋来归，阅尔世上雄。
题广胜寺
李曼（宋代）

寺隐藏山腹，山高绝杳冥。浓岚春发黛，岑塔晓开屏。

岭上云无著，松根茯有灵。访求忠武迹，不复见丹青。
摸鱼儿 次晁无咎韵
夏言（明代）

忆少年、作客洪都，几度西山南浦。从倚滕王高阁上，落日风帆遥聚。

凝望处。爱匡庐、烟中瀑布如川注。鸟歌花舞。向孺子孤亭，云卿旧宅，时复携游去。

悔当时，错把蟾宫高步。荏苒青春虚误。朱衣玉带黄金殿，忘却丹丘玄圃。

笑匆匆、绿鬓巳成丝，弹指能几许。春来自语。且酌酒花前，放歌溪上，不管青山暮。
和陶拟古九首
苏轼（宋代）

鸡窠养鹤发，及与唐人游。
来孙亦垂白，颇识李崖州。
再逢卢与丁，阅世真东流。
斯人今在亡，未遽掩一丘。
我师吴季子，守节到晚周。
一见春秋末，渺焉不可求。
大寒呈张太博
郑獬（宋代）

寒风怒蓬勃，排户入吾室。
沙灰涨天黑，白日赤黄色。
捉衣拥肩坐，心脾寒憀慄。
须臾天气变，阴黯如涂漆。
跳空雨雹飞，四走珠玑出。
数子方叹惊，共怪天公逸。
先生携书来，昂颐杖飞策。
乃召二三子，环坐与之席。
呼童令取酒，盘飣杂梨栗。
酒行寒气除，春阳生四壁。
先生说大义，驰骛何纤悉。
洞彻人精神，两耳飞霹雳。
老语植根节，九牛不可屈。
尧眉与舜目，缅若曾相识。
如当夜黑中，光耀见赤日。
退思圣贤业，所积在劘剔。
韦皮画山龙，块泥亦瓦砾。
人固有识智，非如物之植。
而不自刻苦，昼夜如刀尺。
年齿方壮健，男儿宜努力。
方今太平民，尚未获苏息。
谁能拱两手，看人树勋绩。
次韵和系郡斋书事之什
杨亿（宋代）

竹使贪为郡，金门懒上书。
征途沿木合，官舍类楼居。
密叶藏啼鸟，澄潭躍戏鱼。
波光摇岛屿，霁色露阎闾。
圃蕙光风拂，山苗淑气嘘。
开樽空爱客，函丈孰宗予。
清唳频思鹤，长鸣几厌驴。
颜贫一瓢足，嵇懒尺题疏。
薄宦无劳说，长谣任所如。
神明定来舍，庄室正虚虚。
挽方惠粹
刘克庄（宋代）

家谱推贤裔，乡评号吉人。
佩银成短梦，冠玉漫长身。
朱轸鸾胶断，青林鹤表新。
空令柱下史，反惜幕中宾。
邑中滞雨示陈贵白
戴表元（宋代）

犹及相逢鬓未华，故乡春尽不须嗟。
园林处处生新草，风雨年年送落花。
高树书寒归有鸟，小溪湍急走如蛇。
方知傲世不在隐，高枕北窗闻打衙。
太湖初日
释居简（宋代）

飞光飞上碧澜底，碧跨三州连底明。多少潜珍畏人见，只知犀炬太无情。
洛阳陌
李白（唐代）

白玉谁家郎，回车渡天津。
看花东陌上，惊动洛阳人。
红梅纸帐
张弼（明代）

短纸垂垂茧瓮开，白云堆里绝纤埃。东风吹醒罗浮梦，便觉春从天上来。
送叶叔羽寺丞持节淮东二首 其二
杨万里（宋代）

煮海谁为祟，沿淮困不胜。民思贤使者，帝遣大农丞。

玉节寒侵斗，牙樯冻作冰。来归闻早著，紫禁要渠登。
登舍身台·其一
戚继光（明代）

向来曾作舍身歌，今日登临意若何？
指点封疆余独感，萧疏鬓若为谁皤！
剑分胡饼从人后，手掬流泉已自多。
回首朱门歌舞地，尊前列鼎问调和。
浣溪沙 甲寅元旦
庄盘珠（清代）

似雨如尘旧岁花。晨鸦声动隔天涯。又分新岁到侬家。

晓枕暗占寒夜梦，残灯犹剩去年花。算增算减总由它。
金陵杂兴二百首
苏泂（宋代）

五陵歌舞换埃尘，地下黄金出尚新。
碑字已漫青草死，酸风吹杀石麒麟。
秋日山居八事 其一 读书
欧阳澈（宋代）

谢绝红尘万种非，杜门却扫下书帏。圣贤若许同仁杰，子弟从教诋窦威。

反复始知经旨远，沈潜愈觉道心微。自惭闻见多迂阔，何幸慈亲屡断机。
哭沈方舟三首 其三
李果（清代）

平生笔力足拒石，西河药亭争避席。故老诗成《海岳篇》，诸陵绝塞吟霜白。

卅载同袍魂梦劳，相思落月临江皋，雁飞何处求其曹。
次韵颍叟弟耕堂杂兴六首
苏泂（宋代）

珍重新来十绝诗，末章砥柱不去移。
因思唐代诸公子，故少撞钟得意时。
新正重华宫锡宴联句
弘历（清代）

朱鸟龙楼积素晴，筵开翰墨韵重赓。青阳初祉欣同迓，丹地新重肇大亨。

响彻钧天如哕凤，人来昧谷快迁莺。衣冠侍陛趋元会，干羽陈阶贺武成。

勃律不烦招尺简，高昌早见系长缨。于阗远献方流璞，渥水频牵汗血骍。

金叶表通诸国字，绿头签押外藩名。十千稼兆三秋实，戊巳屯开万里耕。

柑先一旬分裹帕，蓂当五叶恰抽萌。波融鸡塞辞输挽，沙暖龙堆免践更。

舒叠群知方出震，执徐兼值大横庚。崇文行令非为数，赐复宣纶亦既并。

击壤讴谣传野叟，负经踊跃遍新黉。衢尊满挹膏滋盎，厨萐和扇露擢茎。

大地欢腾昭豫顺，圜坛礼备格纯诚。东华韶共仪锽转，南陌春随爆竹訇。

幡缀椒花芳气洽，檐霏柏子篆烟横。华茵班列东西序，葩瑵璎垂大小檠。

捧爵一时承燕衎，筹边五载仰权衡。风传月竁销烽堠，水挽河源洗甲兵。

厄鲁王庭净遗骑，筠冲回部列编氓。凯旋伫锡太平宴，丰庆还开不夜城。

凸鼻襁儿群接踵，冒耏角技俨分棚。铜弦急拨龟兹调，檀柱徐搊郝索筝。

罽袖花冠纷拉遝，蛮箫羯鼓递嘤铿。弄丸脱手双拳搰，纳卵承眶一目瞠。

碧椀空中矜妙旋，长竿齿上诧孤撑。曲翻于蔿珠联袂，术幻侲僮锦倒绷。

耸体翩翾疑燕濯，悬跟彳亍学夔𨆪。辘轳贴地侏儒小，宛转登场傀儡轻。

舞杂都卢观曼衍，乐陈僸佅叶和平。作歌敢忘钦哉意，献颂惟抒敬尔情。

躔正南弧环壁曜，晖明西巘丽霄峥。自天题处仙毫润，绕座看时瑞采生。

简授螭坳思乙乙，壶传虬漏响丁丁。那居岂弟鱼依藻，式燕笙簧鹿食苹。

仙木葳蕤临画槛，绮钱飘飏对文楹。称身囊锦当膺佩，如意雕琼盥手擎。

十字甘应逾说饼，五侯鲭讵数调羹。云腴嫩浥分佳茗，霜颗香回擘细橙。

三品堆盘西域果，百珍饤盒大官饧。綵屏宝胜迎人日，乌弋黄支奉夏正。

翠甲待挑七种菜，丰貂齐晋万年觥。谢庄衣点三英粲，汜胜书占百谷精。

太蔟律调鞮鞻掌，孟陬次应摄提贞。云凝鳷鹊寒犹峭，玉琢狻猊貌尚狞。

蒲类水澄开赤县，昆崙关远接瑶京。鲽鹣奉赆占风至，葵藿披忱向日倾。

即启凤阊传献䤋，早看鱼海拜来伻。春台人共登三壤，寿㝢思将遍九瀛。

北漠喜联东壁侣，唐花争共腊梅荣。一家中外诚斯际，对侑卮惟慎奉盈。
示子孙
萧显（明代）

寻常拂拭旧琴星，心赏音谐手未停。郭外探春花欲发，庭前欺雪竹还青。

风回海钓机心息，月上山窗尘梦醒。晓起教儿读周易，客来休问太玄经。
翟甥以诗见呈情意甚至但辞不足以发之风夫漫为改定以成其爱慕之志
李士瞻（元代）

我有渭阳思，随之使南陲。当兹风涛中，或受霜露欺。

鬓发近衰风，朝夕谁与宜。吾生自弱龄，巳有怙恃悲。

傍无期功亲，赖有舅氏依。孤苦无与比，况负驽钝姿。

过庭日谆谆，令我学书诗。书诗弗终业，猖狂走东西。

值此年岁艰，所愿良多违。晨昏每深省，但觉惨以悽。

有弟天一方，生死未易期。岁月各以逝，徒生竟何为。

舅恩等劬劳，形影恒吊之。何时遂荣名，报此三春晖。
冷水岭
张鸣珂（清代）

驰驱役尘劳，终朝因簿领。商略看山行，好梦蘧然醒。

出郭渡溪看，清旷远人境。天晴秋气肃，雨过山容靓。

空翠滴苍崖，浓染松杉影。层层路盘曲，不觉上高岭。

俯视犹深渊，石级颇修整。山麓有人家，延客荐新茗。

点以岩桂花，色香味俱永。多少在山泉，何如此间冷。
杜鹃
韦骧（宋代）

杜鹃叫林表，晓窗色初分。却忆动乡思，去年江外闻。
与同舍郎观潮分韵得还字一字江字三首一字江字为坐客作 其三
周紫芝（宋代）

神州古都会，有美东南邦。壮哉八月涛，卷地奔长江。

惊涛裂巨石，洪钟殷朝撞。万瓦响飞雹，千艘碎舽艭。

滟滪不足数，况乃峡与泷。翩翩坐中客，才器俱无双。

九牛可逆拽，五鼎乃独扛。诗成咄嗟顷，恶语徒喧哤。
忽有故人相问以诗代书达知己两首 其一
佚名（唐代）

忽闻数子访羁人，问着感言是德邻。与君咫尺不相见，空知日夕泪沾巾。
拟阮步兵咏怀二十四首 其一
王夫之（明代）

出门何所适，极目延云容。白月照广川，绿圳生清风。

飞鸟去天末，萧条无馀踪。置意良独难，归来扣哀桐。
次韵袁司理送行三首
陈著（宋代）

阴六阳三天者定，重逢樽酒定何时。
但须别后频相问，来往翔鸿各寄诗。
三月二十日梦人持猕猴见赠乞诗口舌
释德洪（宋代）

长臂幽姿要性灵，写经欣得尔添瓶。不须睡著惺惺著，窗外闻人唤便应。
凛凛岁云暮
葛宜（清代）

凛凛岁云暮，雪花吹不住。念子去不归，徘徊顿中路。

梦里见君还，恍惚携君手。哀乐难具陈，但言别离久。

喔喔晨鸡鸣，日出当窗牖。
失调名
佚名（宋代）

柳丝柔无力。
莫春
张弋（宋代）

日日雨霏霏，闭门无所知。
谩寻花发处，已过絮飞时。
替纸蚕生遍，修巢燕立危。
但催人老去，羞作送春诗。
君子行
刘攽（宋代）

君子贵自然，不为时俗观。升车不广欬，即席不变颜。

疾驱不駷辔，高张不急弹。尘埃视流俗，中立何可干。

颜生处陋巷，求仁得所安。箪食一瓢饮，孔圣推其贤。
和孔武仲金陵九咏 高斋
苏辙（宋代）

金陵佳处自无穷，使宅幽深即故宫。
楼殿六朝遗烬后，江山百故旧城中。
雨余尚有金钿落，月出长窥粉堞宁。
看尽一城怀古地，兹游恨不与君同。
韩干马十四匹
苏轼（宋代）

二马并驱攒八蹄，二马宛颈鬃尾齐。
一马任前双举后，一马却尾长呜嘶。
老髯奚官奇且顾，前身作马通马语。
后有八匹饮且行，微流赴吻若有声。
前者既济出林鹤，后者欲涉鹤俯啄。
最后一匹马中龙，不嘶不动尾摇风。
韩生画马真是马，苏子作诗如见画。
世无伯乐亦无韩，此诗此画谁当看？
廛居久不见山，或劝作小楼以助登览，又力不
范成大（宋代）

结庐占城市，初岂卜云吉。
谒医并治庖，二事便衰疾。
乘除徐自笑，翻觉此计失。
经年不见山，无异处暗室。
平生痼烟霞，岁晚成俗物。
安得百尺楼，屋上高突兀。
列岫拥青来，爽气助占毕。
尝试与匠谋，工费蜡毛出。
俸余强弩末，家事空囊涩。
经营十年余，高兴竟萧瑟。
人生不如意，十事常六七。
身今况迟暮，长算屈短日。
纵成此段奇，发白何由漆。
且学商山翁，弯跧蛰霜橘。
十二月过尧民歌·别情
王实甫（元代）

自别后遥山隐隐，更那堪远水粼粼。见杨柳飞绵滚滚，对桃花醉脸醺醺。透内阁香风阵阵，掩重门暮雨纷纷。
怕黄昏忽地又黄昏，不销魂怎地不销魂。新啼痕压旧啼痕，断肠人忆断肠人。今春香肌瘦几分？缕带宽三寸。
赠石帆老人
陆游（宋代）

地僻林深客到稀，高舂未起闭柴扉。
新松郁郁三千本，密竹萧萧一尺围。
溪叟旋分菰米滑，山童新采蕨芽肥。
因君更作长闲想，麟阁云台竟是非？
留题北禅院
李复（宋代）

偶到丛林访可休，南山依旧满晴楼。
垂钩漫有深潭兴，遍满乾坤是即收。
袁五桥礼部甲三闻余乞疾寄赠依韵答之
林则徐（清代）

星星短鬓笑劳人，回首光阴下阪轮。敢惜残年思养拙，难祛痼疾剧伤神。

安心屡愧承温诏，止足原非羡逸民。辜负君恩三十载，况从绝塞起羁臣。
春日
王安石（宋代）

柴门照水见青苔，春绕花枝漫漫开。
路远游人行不到，日长啼鸟去还来。
释裴循春愁
皎然（唐代）

蝶舞莺歌喜岁芳，柳丝袅袅蕙带长。

江南春色共君有，何事君心独自伤。
减字木兰花（赠胜之）
苏轼（宋代）

天然宅院。赛了千千并万万。说与贤知。表德元来是胜之。

今来十四。海里猴儿奴子是。要赌休痴。六只骰儿六点儿。
萱草花
董嗣杲（宋代）

娇含丹粉映池台，忧岂能忘俗谩猜。
曹植颂传天上去，嵇康种满舍前来。
鹿葱谁验宜男谶，凤首犹寻别种栽。
浩有苦怀偏忆母，从今不把北堂开。
蓝田溪杂咏二十二首 其十八 石莲花
钱起（唐代）

幽石生芙蓉，百花惭美色。远笑越溪女，闻芳不可识。
晓度马鞍岭曲折行涧道中从剪刀峰下入观大龙湫还憩龙湫庵
王又曾（清代）

一啜道场羹，锵佩披鹤𣰉。穿径云共飞，跻险鸟同上。

东西并谷幽，高下一泉响。泉响方愈寂，谷幽渐生朗。

湿烟信黏屦，穹翠欻盈掌。微聆鸾凤肃，远窥壶峤广。

折入最深处，高挂五百丈。近远无定姿，变幻非一象。

直下坡注马，散迸溪翻桨。匀圆鲛人珠，熨帖织女妨。

蝉联俨垂旒，雀跃怵过颡。斜滚等抛球，横铺类撒网。

或为风所遏，欲俯旋还仰。或为石所触，始直中乃枉。

或疾若雷轰，或细若鸟吭。丝琯洞庭张，鼓钟太庙飨。

头寒不敢逼，目晕难屡仿。兑说万派归，坎习一潭养。

亏盈河汉准，消息混沌想。庐山亮斯逊，天台讵能两。

凌流饵碧花，跂石揽宿莽。任运获贞观，洗心韫灵赏。

联兹李白游，未可讵那往。怆彼留衣人，置身犹土壤。
寄海安林监镇
宋伯仁（宋代）

风摇红叶下林端，又见长淮九月寒。
诗草未谐唐律吕，菊花如忆晋衣冠。
目穷鹾灶烟初息，梦想亭沙雨未乾。
客宦有缘随处好，不须来作小场官。
童丱须知 衾褥八篇 其一
史浩（宋代）

锦縠绫罗不足贪，无过紫绀与红蓝。仁宗一味黄紬被，万古传扬作美谈。
读书示子遹
陆游（宋代）

我生无它营，半世随宦牒。
谗波方稽天，忧与愁相接。
中间稍自觉，万事付马曹。
告归幸见听，泊与淡相遭。
日晏突无烟，垢面有爪痕，读书则未置，可笑习气存。
造物哀其穷，畀之大耳儿。
儿亦好古学，乃不售有司。
谓当鸢瑟缩，乃如鹤昂藏，父子共薄饭，忍饥讲虞唐。
丰凶有常数，穮蔉当自力；古言不吾欺，岁晚於汝食。
汉宫春（寿王虔州）
吴文英（宋代）

怀得银符，卷朝衣归袖，犹惹天香。星移太微几度，飞出西江。吴城驻马，趁鲈肥、腊蚁初尝。红雾底，金门候晓，争如小队春行。

何用倚楼看镜，算橘中深趣，日月偏长。江山侍吟秀句，梅靥催妆。东风水暖，弄烟娇、语燕飞樯。来岁醉，鹊楼胜处，红围舞袖歌裳。
将入匡山宿韩判官宅
贯休（唐代）

一宿兰堂接上才，白雪归去几裴回。黛青峰朵孤吟后，

雪白猿儿必寄来。帘卷茶烟萦堕叶，月明棋子落深苔。

明朝江上空回首，始觉清风不可陪。
湛泉送客二绝句 其二
徐鹿卿（宋代）

中年怀易恶，更听断肠声。多谢两榕树，逢人管送迎。
上巳北塘席上
韩琦（宋代）

修禊春塘上，谁知物趣深。万花开喜色，众乐出和心。

雨意随人住，杯情逐胜斟。从兹穷塞地，佳节似山阴。
送冯生被役荆蛮
王恭（明代）

迢递荆蛮路，君行乱我心。楚山南去远，湘水北流深。

乡望秋中树，边城雨外砧。穷荒人少到，音问抵南金。
贺新郎（京学类中後作）
姚勉（宋代）

长啸山中卧。叹从前、二十年来，因循空过。自是惺惺井了了，奈这五行尚左。遇好事、许多磨挫。浩荡醉乡狂莫检，算傍人、笑得唇焦破。谁信道，只恁么。

从今牢把江湖柁。要做些勋业，归来则个。不见彭余朱李辈，总是白身人作。震耀得、声名许大。万一老天青眼顾，又何难、印佩黄金颗。时来到，也还我。
粉蝶儿·欲说天机
长筌子（金朝）

欲说天机，奈尘寰、世人不信。只因他夙缘无分。恋浮华，贪火院，气神亏损。贩尸骸，迷了本来心印。悟后回头，乐清闲、莫劳方寸。好参求妙灵玄牝，炼纯阳，惊宇宙，一声雷震。恁时节，向蓬莱会中相等。
六月末间拒霜已开
吴芾（宋代）

暑气犹未退，寒花早已开。
衰年宁有几，寒暑若相催。
次韵邑宰徐何慊 其三
陈著（宋代）

嵚崟一岭晓光寒，胸次乾坤本自宽。高处何妨吞里港，倦时浑欲隐中盘。

攒眉旧市谁安宅，加额残民自拥鞍。慈父母来千载遇，手将平易扫艰难。
题青溪神女祠次东坡韵
吕皓（宋代）

生居万山中，二年依泽国。
偶於僧曹暇，聊欲访禅默。
再拜神女祠，劈山定何术。
上有琳公岩，作论期破惑。
只今澄潭中，异影眩莫执。
宗源人幽窈，峨眉如可及。
吾闻大地下，出没水中日。
胡为二魶鱼，欲旭犹未得。
变化乘云雷，寻能系不食。
山深风窍号，天寒日车急。
寄语龙宫君，安隐藏故穴。
近来托怪多，勿遣容易测。
张子常甫自翰林出督学旋以病告寄赠
严嵩（明代）

登朝与子最情亲，院宿郊游事巳陈。暂失凤池官自好，重归山巳业犹贫。

遍栽松菊疑真隐，且废讴吟惜病身。燕乳蝶飞烟草绿，相思难寄秣陵春。
睡起作
修睦（五代）

长空秋雨歇，睡起觉精神。看水看山坐，无名无利身。

偈吟诸祖意，茶碾去年春。此外谁相识，孤云到砌频。
赋辘轳
黄庶（宋代）

火云旱风苗欲死，曲木直绠寒泉深。耕夫泪湿原上土，老圃顾盼轻黄金。
莫愁湖奉饯松月樾冈二都宪仍次前韵
边贡（明代）

多病春来久索居，祖筵花柳出郊初。湖中远兴依沙鸟，雨外清尊荐野蔬。

名姓会看当宁识，勋劳应付史官书。登朝且上安边疏，漫学文园赋子虚。
加东道
常挺（宋代）

隆暑赫炎曦，门弧庆左垂。
东君来山世，西斗降临时。
二子麒麟种，三孙鸑鷟儿。
称觞门下士，愿祝寿期颐。
寄郑宗
林景熙（宋代）

城南怀旧别，谷口寄春耕。
野鹳巢云老，林僧管瀑清。
养花疏石髓，练药伏山精。
见说孤灯雨，年来著易成。
石竺山紫云恭老 其一
林希逸（宋代）

几载空拳把疏头，新成楼阁石山幽。未忘嘱付樗居士，送紫云师紫帽游。
元驭宗伯留赏菊忽有紫牡丹一株异而赋之
王世贞（明代）

学士银鱼焚不迟，居然陶令傍东篱。谁云晚节无三友，忽许天香借一枝。

赐紫独应夸彩服，配黄双可荐金卮。知公大是春秋笔，能遣风光并此时。
次韵叶省干重九楼上言怀
喻良能（宋代）

水落鱼龙已退藏，小楼萧爽裌衣凉。
山云雨过无穷态，岩桂风来不断香。
已分文章成白豕，拟将富贵等黄粱。
嵇康潦倒浑无取，岂复眉开一点黄。
楼上
赵师秀（宋代）

晓雨微微洒物华，牵牛初发傍墙花。
数声野鹤无寻处，只在楼西有竹家。
将至潮州又寄诗五
黄遵宪（清代）

片帆遥指凤凰城，屈指家山尚几程。以我风尘憔悴色，共君骨肉别离情。

一灯缩缩栖鸦影，四垒萧萧战马声。回首六年离乱事，梦馀犹觉客心惊。
江路闻松风
赵文（宋代）

雪里云山玉作屏，松风入耳细泠泠。
朝来醉著江亭酒，却被髯龙唤得醒。
冬日陪春雨诸公流山原看山
谢复（明代）

厓石千重险，篮舆一径穿。黄云迷晓日，绿树锁寒烟。

水陡斜还屈，山深断复连。是中有真意，何必话绵绵。
听歌
刘得仁（唐代）

朱槛满明月，美人歌落梅。忽惊尘起处，疑是有风来。

一曲听初彻，几年愁暂开。东南正云雨，不得见阳台。
和紫阳先生感兴诗二十首 其九
刘黻（宋代）

坤舆载五岳，乾象垂三光。太极宰元化，俯仰无低昂。

一理贯万有，形色皆停当。晋风竞清谈，幽眇誇辉煌。

坐销白昼尽，狐兔睨其旁。天地亦为愁，何但颓偏方。
新月叠去岁诗韵
弘历（清代）

白日谁能繫以绳，年来年去亦惟应。撩人景物聊复尔，回首思量已不胜。

温室藏钩金麦穗，綵屏题句镜花绫。樊川一语消閒闷，紫府仙人号宝灯。
阙题
释文珦（宋代）

饮罢唯图睡快，老来不作书痴。
一味古人糟粕，谁能更辨醇醨。
入塞
司马光（宋代）

万骑入榆关，皋兰苦战还。
摧锋佩刀缺，蹋血马蹄殷。
铙吹来风外，牛羊出雾间。
须知沙塞恶，壮士变衰颜。
咏史下·王荆公
陈普（宋代）

鸳鸿阵阵落南溟，长乐锺中黑眚行。
逐客不愁人鮓瓮，荷花落日第含情。
秋杪登清宁道院与漪亭学庵同赋
余京（宋代）

扶杖登高怆客魂，西风黄叶满前村。林间佳菊能留客，江上名山总到门。

饭罢楸枰消白昼，酒阑钟鼓报黄昏。暂离城郭无多路，便觉渔樵地位尊。
游仙二十四首 其二十二
吴筠（唐代）

予招三清友，迥出九天上。挠挑绝漠中，差池遥相望。

大空含常绝，八外无隐障。鸾凤有逸翮，泠然恣飘飏。

寥寥唯玄虚，至乐在神王。
岁寒和紫田居士韵
张士达（清代）

阅尽芳菲岁已终，闭门如在万山中。居心自比青松劲，题句难赓白雪工。

远岫云回南至日，长江风送北来鸿。梅花驿使传春讯，莫负消寒绿酒筒。
送王架阁南归
徐贲（元代）

兰桡暂驻酒停斟，隔浦谁歌送别吟。归雁不随南去客，飞云犹载北来心。

野梅官柳愁相映，暮雨春江思共深。想得慈亲倚门久，逢山逢水莫登临。
麻沙八景诗 其一 岱山夕照
蔡元定（宋代）

望断高峰眼不花，个中仿佛认人家。情知一样青山色，才有斜阳景更佳。
题平江府灵岩寺
白玉蟾（宋代）

万松挟岭壮招提，上有琴台与墨池。
佛殿尚存今智积，姓宫曾馆古西馆。
太湖远水如奁镜，木渎平田似局棋。
策杖访回无际塔，日晡聊看草书碑。
山村初夏
释元肇（宋代）

麦熟鸟声乐，桑空蚕箔温。阴阴傍山路，曲曲抱溪村。

唤雨鸠夫妇，添林竹子孙。牛羊杂樵牧，随月到柴门。
【双调】风入松　寓意
汤舜民（元代）

杜鹃啼过落花多，天气近清和。道人不管公家事，一樽酒抚掌而歌。吞海壮
怀寂寞，看山老眼摩挲。六龙飞去迅如梭，谁挽鲁阳戈？百年半逐云飞尽，青山
旧白发婆娑。但是石田茅屋，休言金谷铜驼。　寻春不遇
洞房香冷辟寒犀，花压翠帘低。弱红娇黛春无力，素鸾玉燕斜飞。鸳枕雨
云幽梦，鲛绡风月须题。一声啼画楼西，屈指又春归。等闲老却铅华粉，绿阴
满青子累累。莫问刘晨去远，可怜杜牧来迟。　钱塘即景
乱云如叶雨如丝，梅子乍青时。小□□□□余事，北窗下美酒盈卮。翠碗蔗
溶蜜汁，銮□藕□□□。□□当户碧参差，掩映万年枝。江南舶棹随风至，乌纱
润白苎滋滋。未拟兰舟避暑，且将纨扇题诗。　题货郎担儿
杏花天气日融融，香雾蔼帘栊。数声何处蛇皮鼓，琅琅过金水桥东。闺阁唤
回幽梦，街衢忙杀儿童　肚然一叟半龙钟，知是甚家风。担头无限□□物，希奇
样簇簇丛丛。不见木公久矣，可怜多少形容。
别克从先生文馆
郭廑（明代）

三载交游赖故知，澹云凉月共襟期。群樽此夜能倾倒，孤棹明襟又别离。

逸思不堪闻雁后，含啼况复听猿时。悬知岸帻狂吟日，徙倚南山菊满篱。
次韵答必大
丘葵（宋代）

越雪从来招犬吠，平生独欠是为师。
早知穷达皆天赋，晚觉文章与道亏。
万斛客愁吾老矣，一生心事子知之。
残杯冷炙成何事，空过人间五十期。
苦雨再次前韵
陈造（宋代）

席蚓堂蛙岂赵城，崩空急雨未休倾。
青身可复成坚皂，碧海渠能受浊清。
田舍望秋犹万一，官曹需禄更征营。
宝熏定有回天力，即看朝曦指顾生。
寄杨应之
张耒（宋代）

应之蹉跎三十九，犹着青衫困尘垢。
高才逸气老益奇，我每事之安敢友。
逢时则驾子何患，有才未用谁之丑。
暴得从来失常速，徐驱未用鞭其后。
扫除万事付之命，收拾至乐归之酒。
闻公颇以饮自名，我亦抗衡能至斗。
京师常恨酒不足，贫旅仅得餬其口。
乃知一饮尚间关，功垂万古知难偶。
百年痛饮乃良图，安用金朱裹枯朽。
我生自断计已决，君亦我徒能尔否。
扬眉鼠子事轻肥，眨眼小儿夸谨厚。
须防仰吓忌鹓雏，更虑致魇逢刍狗。
独醒不若餔其糟，群犬犹须避而走。
遭刑每笑嵇叔夜，得计须师彭泽叟。
我官古邑洛之阳，间有山川亦奇秀。
行当酿秫从子游，更以新诗相献侑。
拟古 其五
黄庚（元代）

徂徕有嘉木，薿薿高连天。修柯濯雨露，沃叶藏云烟。

根蟠九地濯，声落四壁寒。由来所养□，不与春相干。

岁久产茯苓，玉色腴且坚。山人斸为药，至味通灵仙。

愿言事服饵，身可三千年。
蟂矶孙夫人庙
蔡㺱（清代）

魂伤巴蜀雪消时，岁岁东风哭子规。近水芳春花易落，沉沙终古石难移。

悲衔白帝生睽隔，恨切苍梧死别离。环佩不归清夜杳，月明无主照荒祠。
满江红·雪意垂垂
佚名（宋代）

雪意垂垂，算天为、风流酝酿。便催得、蕊宫仙子，队移仙仗。明月珠连湘浦合，清风佩过秦楼响。带天香、郁郁碾云軿，通宵降。温玉枕，销金帐。花烛下，狨毡上。这英才美貌，一双不枉。鸾凤镜明栖彩翼，鸳鸯被阔翻新浪。祝君莫学画眉痴，如张敞。
双双燕 题佟汇白中丞伯仲渔樵图
宋琬（清代）

皤然二老，似江左风流，惠连康乐。纶竿七尺，雨笠风蓑同著。

长乐东临海若，携手入、天台采药。从公看弈仙家，拚取斧柯遗却。

行脚。苍岩翠壑。笑肩拍洪崖，弟酬兄酢。山中留客，童子一双驯鹤。

休恋烟霞高卧，看早晚、蒲轮西洛。须倩妙手长康，重画麒麟高阁。
吕寺丞家膳
梅尧臣（宋代）

春雨薄无泥，野苗青入俎。
深堂开画图，飞鸟惊寒渚。
名笔今寂寥，嘉宾竞推许。
主人何太勤，不异具鸡黍。
镜湖即目
王继谷（清代）

故乡风景认依稀，曲曲陂塘雪鹭飞。万户稻蓬围蔀屋，半湖菘翠荡柴扉。

黄花紫蟹酒初熟，红树碧溪鲈正肥。津鼓一声星几点，卧吹铜笛夜船归。
用法颖韵寄诜上人
释道潜（宋代）

吾生出处异周颙，猿鹤休惊蕙帐空。木笋荐盘非世味，胡麻供饭古人风。

时翻贝叶千行偈，战胜诗魔五字功。杖屦傥来偿素约，与君同尽此生中。
次韵宋南伯梅花
郭印（宋代）

天姿不与百花邻，枯木前头独自新。
桃杏满川浑未识，犹将颜色斗青春。
雪晴后书怀
虞俦（宋代）

明堂杞梓必兼收，未信英雄老一裘。
彭泽不妨聊束带，巴东何事叹孤舟。
会须取印大如斗，宁羡封侯曲似钩。
咄咄那庸如许事，尊前且食蛤蜊休。
八月初一日奉天殿早朝
陈琏（明代）

凤诏班师大驾还，金门冠佩肃千官。祥云常护蓬莱殿，旭日光千玉笋班。

扇影参差开雉尾，天威咫尺觐龙颜。词臣争进平胡颂，万岁千秋喜治安。
题董邦达山水十二幅 其七 石磴凌空
弘历（清代）

𨄻迤平林带叶枝，危峰拔地忽嵚嵜。巉岩疑有髯仙步，想见山鸣谷应时。
金山三首
王安石（宋代）

波澜荡沃乾坤大，气象包藏水石闲。
只有此中宜旷望，谁令天作海门山。
出塞曲
陆游（宋代）

北风吹急雪，夜半埋毡庐。
将军八千骑，万里逐单于。
汉家如天臣万邦，欢呼动地单于降。
铃声南来金闪铄，赦书已报经沙漠。
扬州闻歌二首 其一
刘敞（宋代）

淮南旧有于遮舞，隋俗今传水调声。白雪阳春长寡和，著书愁绝郢中生。
嘉禾八咏·五柳桥
陆蒙老（宋代）

五柳先生卷折腰，孤眼千载仰风标。
青衫令尹头如雪，不厌朝昏过此桥。
诉衷情·秋千
曾廉（清代）

小亭才听罢琴弦。又写浣花笺。揭帘有人来否，一径但寒烟。

花揭雪，柳飞绵。晚春天。何来笑语，袅袅丹霄，人上秋千。
秋日即事
崔鶠（宋代）

秋草门前已没靴，更无人过野人家。
离离疏竹时闻雨，淡淡轻烟不隔花。
咏东松庵
袁甫（宋代）

作意东松访旧闻，山岩窟里梵宫存。
矮楼蛙井身如蛰，峭壁鱼鳞手可扪。
草草反成多景致，悭悭别是一乾坤。
输他饱饭安眠处，朝菲暮烟霞吐吞。
三日独坐驩州思忆旧游
沈佺期（唐代）

两京多节物，三日最遨游。丽日风徐卷，香尘雨暂收。

红桃初下风，绿柳半垂沟。童子成春服，宫人罢射鞴。

禊堂通汉苑，解席绕秦楼。束皙言谈妙，张华史汉遒。

无亭不驻马，何浦不横舟。舞籥千门度，帷屏百道流。

金丸向鸟落，芳饵接鱼投。濯秽怜清浅，迎祥乐献酬。

灵刍陈欲弃，神药曝应休。谁念招魂节，翻为御魅囚。

朋从天外尽，心赏日南求。铜柱威丹徼，朱崖镇火陬。

炎蒸连晓夕，瘴疠满冬秋。西水何时贷，南方讵可留。

无人对炉酒，宁缓去乡忧。
鼓吹铙歌十五首 其六 上陵者篇
何承天（南北朝）

上陵者。相追攀。被服纤丽振绮纨。携童幼。升崇峦。南望城阙郁盘桓。

王公第。通衢端。高甍华屋列朱轩。临浚谷。掇秋兰。士女悠奕映隰原。

指营丘。感牛山。爽鸠既没景君叹。嗟岁聿。逝不还。志气衰沮玄鬓斑。

野莽宿。坟土干。顾此累累中心酸。生必死。亦何怨。取乐今日展情欢。
题孙宫允园亭用马司业韵三首 其二
王慎中（明代）

湘北艺兰畹，淮南丛桂山。芳名谁并美，词客自高閒。

斸石璚为乳，餐芝玉作颜。蓬壶如可涉，他日许同攀。
南湖书事五首 其五
张镃（宋代）

恍看滟滟紫金幢，日脚横澜万褶光。吹到槛边争荡激，直疑身似水仙王。
将至襄陵二首 其一
葛胜仲（宋代）

西风寥栗不须悲，云日轻明政自奇。远岸绿飘梧槭槭，疏林红露枣离离。

味回新醑愁眉破，凉入单纨病骨知。试问夜窗灯火读，何知蚊蚋扑缘时。
园中独坐
李复（宋代）

高树风轻叶影齐，新荷破卷绿犹低。
日长松下少人到，坐久竹间闻鸟啼。
万里惊波逢宝筏，百年病膜快金篦。
虽知赤水遗珠在，问路襄城举世迷。
善禅人登径山侍痴绝
释心月（宋代）

三年共住不相识，眉目横分鼻修直。
狭路逢渠何所之，欲上凌霄峰顶立。
凌霄一峰插天高，余峰起伏皆儿曹。
我曾眺目察秋毫，三千刹海空劳劳。
峰顶老人八十二，湛湛双眸映秋水。
戏笑怒骂謦欬声，总是吾家第一义。
老人问汝来何从，进前叉手宜当胸。
更看武步生清风，何愁老人无笑容。
怀隐者
释文珦（宋代）

逸步脱讥谗，高踪不混凡。
独甘巢绝谷，人似说游岩。
自制幽人笔，妻裁隐士衫。
世交空见忆，无处寄书函。
题泽翁小卷 其五
王柏（宋代）

两水汇长江，绝壁上苍翠。前头风浪恶，危樯且深避。
岁除二首
刘克庄（宋代）

儿童烧爆竹，妇女治椒花。
独有龙钟叟，凄凉感岁华。
净明寺阅藏经
陈公辅（宋代）

三载功夫一藏经，非禅非道亦非僧。但凭方寸行诸善，也是如来最上乘。
送张巨源
邓肃（宋代）

我顷天上遭雷斥，万里南归弄泉石。惭愧张侯著眼看，诗卷光芒射奎壁。

一朝逸气见眉间，浩歌依刘出闽山。渠今得客君得主，宁复回首更悲酸。

阴雨初生腐草翼，破并行空夜的皪。何时归伴栟榈狂，一吐长虹贯白日。
韦员外家花树歌
岑参（唐代）

今年花似去年好，去年人到今年老。始知人老不如花，

可惜落花君莫扫。君家兄弟不可当，列卿御史尚书郎。

朝回花底恒会客，花扑玉缸春酒香。
和冲卿雪诗并示持国
王安石（宋代）

地卷江海浮，天吹河汉涌。
北风散作花，巧丽世无种。
霾昏得照曜，尘滓归掩拥。
荒林无空枝，幽瓦有高陇。
分才一毛细，聚或千钧重。
飞扬窥已眩，摧压听还凶。
渔舟平系舷，樵屩没归踵。
空令物象莹，岂兔川涂雍。
争光姮娥妒，失色羲和恐。
赖逢阳气蒸，转作水波溶。
舞庭称贺严，扫路传呼宠。
冲游谢壮少，避卧甘闲冗。
吴侯绝俗唱，韩子当敌勇。
胜负观两豪，吾衰但阴拱。
西塞风雨
苏轼（宋代）

斜风细雨到来时，我本无家何处归。
仰看云天真蒻笠，旋收江海入蓑衣。
端午独酌
杨万里（宋代）

招得榴花共一觞，艾人笑杀老夫狂。
子兰赤口禳何益，正则红船看不妨。
团粽明朝便无味，菖蒲今日麽生香。
一生幸免春端帖，可遣渔歌谱大章。
秋蕊香 饯瓶菊
贲黄理（清代）

消受清香最久。今比我容还瘦。欲将伊送芙蓉岫。临别信难分欲。

霜天寥落风威骤。饮杯酒。素瓷瑶水仍如旧。来岁秋清重候。
淳熙七年端午帖子词·皇后合六首
崔敦诗（宋代）

厚德承三殿，柔风被八弦。
欲知勤俭化，当暑浣衣清。
书怀感事寄梅圣俞
欧阳修（宋代）

相别始一岁，幽忧有百端。
乃知一世中，少乐多悲患。
每忆少年日，未知人事艰。
颠狂无所阂，落魄去羁牵。
三月入洛阳，春深花未残。
龙门翠郁郁，伊水清潺潺。
逢君伊水畔，一见已开颜。
不暇谒大尹，相携步香山。
自兹惬所适，便若投山猿。
幕府足文士，相公方好贤。
希深好风骨，迥出风尘间。
师鲁心磊落，高谈羲与轩。
子渐口若讷，诵书坐千言。
彦国善饮酒，百盏颜未丹。
几道事闲远，风流如谢安。
子聪作参军，常跨跛虎鞯。
子野乃秃翁，戏弄时脱冠。
次公才旷奇，王霸驰笔端。
圣俞善吟哦，共嘲为阆仙。
惟予号达老，醉必如张颠。
洛阳古郡邑，万户美风烟。
荒凉见宫阙，表里壮河山。
相将日无事，上马若鸿翩。
出门尽垂柳，信步即名园。
嫩箨筠粉暗，渌池萍锦翻。
残花落酒面，飞絮拂归鞍。
寻尽水与竹，忽去嵩峰巅。
青苍缘万仞，杳蔼望三川。
花草窥涧窦，崎岖寻石泉。
君吟倚树立，我醉欹云眠。
子聪疑日近，谓若手可攀。
共题三醉石，留在八仙坛。
水云心已倦，归坐正杯盘。
飞琼始十八，妖妙犹双环。
寒篁暖凤嘴，银甲调鴈弦。
自制白云曲，始送黄金船。
珠帘卷明月，夜气如春烟。
灯花弄粉色，酒红生脸莲。
东堂榴花好，点缀裙腰鲜。
插花云髻上，展簟绿阴前。
乐事不可极，酣歌变为叹。
诏书走东下，丞相忽南迁。
送之伊水头，相顾泪潸潸。
腊月相公去，君随赴春官。
送君白马寺，独入东上门。
故府谁同在，新年独未还。
当时作此语，闻者已依然。
公迈何遄
曾丰（宋代）

公之南矣，潭人是怀，
洪人是留。议夺朱幡，
亟哉还休。御者既靷，
议者既挽。俄驰顷驱，
僄其未返。洪人曰{左口右焉}，
吾土山川。有真有仙，
可伴长年。
和朱守有待亭
吴芾（宋代）

使君敛惠抚吾乡，物阜年丰特异常。
已向湖中同众乐，更来山异发天藏。
登临缅想高怀适，赋咏悬知雅兴长。
独恨杜门方屏缩，莫窥佳致望余光。
德安道中
赵师秀（宋代）

峰头不住起云烟，野水纵横尽入田。
定是人家蚕事末，道傍桑叶小如钱。
和沈子美梅诗
王洋（宋代）

一气如权衡，俯仰在缇室。
鼓行橐籥间，草木俱应律。
物物各有长，辈行皆屈膝。
谁能长百花，寒梅最先密。
自此启端兆，次乃排等秩。
微者或易伤，大者或不实。
剪除困陵暴，粪扫如扑抶。
骈开类争妍，粉败若老佚。
采撷既纷纷，弃置腹郁郁。
大抵争春花，柔弱忌寒冽。
方知岁前梅，义勇过箭疾。
有如比红儿，观者亦呵叱。
有如当皱玉，却欲数梨橘。
又如奏金石，秋虫并啁唧。
又如持豨苓，便拟簉芝术。
又如折玉堂，光耀映蓬荜。
以此难著语，老眼徒屡熨。
前贤有题韵，灵还不容乞。
欲写文君容，相如口犹吃。
反章自清绝，报聘我战栗。
昨者得君诗，冬景当暖日。
猝然遇强敌，不战势已屈。
堂堂既难当，惴惴良自失。
花前嫫姆陋，篆外青黄质。
鲁肃思一鸣，展禽恐三黜。
旧积已经年，佳情谅难窒。
勉力驾疲钝，着鞭追俊逸。
我于掌武公，踪迹亦旧物。
差户固百千，及门或六七。
嘉谟传四海，吾君能细述。
馀事付丙丁，词倾须甲乙。
始信直道功，子孙定逢吉。
门户毁未艾，青史当屡笔。
我思荐一言，君其试无忽。
藻身须英华，造道在经术。
学博贵守约，美南或矫拂。
古者亦有言，愚虑千得一。
川流子方兴，绝潢我易毕。
晴昊插繁华，人今好颜色。
颂古十首
释普岩（宋代）

百骸怀物贞薰天，风起今朝病一般。
酷恨双双医不得，枕边空听雁声寒。
晚意
郭印（宋代）

睡起书斋寂，疏帘独上钩。
雨馀鸦噪晚，天阔雁横秋。
物色供吟赋，功名叹滞留。
兵戈今未息，回首不堪愁。
春雨卧病朱陈两翁至
许相卿（明代）

一丘高卧閒云共，二老相过旧雨同。续续江湖十年话，支离病骨起春风。
及第后读书院咏物十首上礼部李侍郎 门扂
樊铸（唐代）

扃要政攸敦，防非道久尊。抡材矩已中，善闭契□存。

只慎枢机动，宁矜开阖恩。自非蒙一拔，何得入龙门。
望孤屿
李洪（宋代）

缥缈风烟岛屿孤，朱楼丹阁欲凌虚。
浩然逸兴成陈迹，康乐清吟足起予。
鳌顶蓬莱无雁塔，龙宫蠖濩拥宸居。
平生李杜空遐想，我欲投竿学钓鱼。
壬午九月九日与郭希仲纪叔维马希远饮周景文晚香堂上纪画墨菊马鼓琴既而各赋一首
陈秀民（元代）

去年登堂三月三，主人置酒浇春衫。今年登堂九月九，堂上主人复多酒。

马生弹琴纪生画，郭子题诗美如炙。四明狂客醉欲倒，菊花插帽秋光好。

百年节序能几逢，人生会合何其少。人生会少将奈何，为君起舞为君歌。

歌残酒尽更须酌，莫待他年白发多。
及第后读书院咏物十首上礼部李侍郎 滤水罗
樊铸（唐代）

经纬既纵横，偏承启沃情。含虚素心净，乐水智囊成。

密慎能藏垢，疏通自去盈。不问垂善滤，何问下流清。
送邓秘丞知德安县
余靖（宋代）

里闬俊游心久降，越台成政俗敦庞。
香炉山下重为县，阊阖风高还渡江。
且喜恩威长及物，莫嫌功业未经邦。
公斋更近渊明宅，寄傲情应卧北窗。
同邑侯王山长过塔山 其一
陈守镔（明代）

寻幽携短策，连袂探春阳。野色看无际，墟烟望欲荒。

软风初舞燕，乳雨渐分秧。惭愧莺花候，徒为逐尘忙。
题杜仲观南康遗编後
贺铸（宋代）

高吟晚节动江关，自况孤云岂易攀。
赋鹏一篇传日下，骑鲸半夜去人间。
知音谁复称流水，招隐吾方拟小山。
固有清风千古在，不应空伴月明闲。
山居诗 其五十五
释延寿（宋代）

退迹何人继昔贤，凡途终是事谋先。只知竞逐浮云富，谁解惊嗟逝水年。

寒影半疏霜后树，秋声千点雨中禅。千般不更经营得，一榻无馀任自然。
题雪霁望弁山图
钱选（宋代）

倚天苍弁独崔嵬，仙阙游遨愧不才。
揽镜频嗟双鬓改，推窗三见六花开。
山中酒户冲寒去，城里行人踏雪来。
安得时晴风日好，竹林深处且衔杯。
西湖题小桃王氏别馆
田艺蘅（明代）

柳外朱楼绚彩霞，阿谁湖上浣春纱。
留人燕子初命子，映面桃花恰始花。
轻薄未应来邺下，呢喃多是怨王家。
东风频驻青骢马，无那桥西酒旆斜。
西江月·庭下宜男萱草
洪咨夔（宋代）

庭下宜男萱草，墙头结子榴花。非烟非雾富平家。人物风流如画。宝月曾修玉斧，银河欲泛仙槎。美人睡起绿云斜。一笑扶将寿斝。
对雪感怀呈翟使君冯中允同年
王禹偁（宋代）

岁暮山城雪，民和岁有秋。
深闻五袴咏，聊减贰车愁。
凌乱藏溪寺，霏微酒郡楼。
冻宜粘酒旆，香好试茶瓯。
逐吹殊无定，连宵势未休。
仙娥低粉面，熊耳压峰头。
树老花重发，川长缟不收。
平沉采芝洞，深锁避贤邮。
麋鹿全迷迳，鹰鸇不下鞲。
夜村埋古屋，丹水咽寒流。
上洛城中客，梁园日下州。
前年直纶阁，腊月奉宸游。
六出寒光乱，重瞳喜气浮。
催班临秘殿，称贺拱凝旒。
漠漠笼天仗，轻轻落御沟。
瑶池同皎洁，珠箔助飕飀。
民有丰年望，君无旱食忧。
佩垂延喜玉，服曜吉光裘。
鸡树令开宴，鸳行许命俦。
千锺方艳艳，三爵未油油。
举白朱颜凝，飞文彩笔抽。
传宣须尽醉，御札遣冥搜。
晚出苍龙阙，骄驰紫燕骝。
自惭生草泽，人指在蓬丘。
薄命诚非据，清途不久留。
左迁来僻郡，对景忆瀛洲。
谪宦谁还往，贫家自献酬。
敢言无俸禄，且喜润田畴。
凤阁名虽黜，貂冠命亦优。
山中甘散秩，膝下奉晨羞。
默默惟思过，陶陶亦自由。
摇头咏诗什，合眼入衾裯。
只恨方于枘，何尝曲似钩。
讵能悲鹏鸟，早合畏牺牛。
玉冷期三爇，兰香任一莸。
梦中非蛱蝶，世上本蜉蝣。
祸福如亡马，机关喻狎鸥。
甘贫慕原宪，齐物学庄周。
尚赖迁莺侣，旁依建隼侯。
愿随商洛叟，击壤金皇猷。
断碑
马之纯（宋代）

百尺丰碑立路南，尽停车马试来看。
不知神道是谁墓，为问康王何休官。
初谓流传须悄永，安知磨灭已漫漫。
姓名不足标青史，休把将来碇石看。
河满子
晏几道（宋代）

对镜偷匀玉箸，背人学写银钩。系谁红豆罗带角，心情正著春系。那日杨花陌上，多时杏子墙头。

眼底关山无奈，梦中云雨空休。问看几许怜才意，两蛾藏尽离愁。难拚此回肠断，终须锁定红楼。
初夏村居
沈谨学（清代）

补足绿阴飞尽絮，眼空烂漫一春花。矮茅屋小分溪住，横板桥低趁岸斜。

喧我幽居惟鸟雀，争人行径但桑麻。年来多少推迁感，独立松风咏暮霞。
千秋岁·腊残春近
佚名（宋代）

腊残春近。江上梅开粉。一枝漏泄东君信。寿阳妆面靓，姑射冰姿莹。似浅杏。清香试与分明认。只恐霜侵破，又怕风吹损。待折取，还不忍。莫将花上貌，来点多情鬓。凝睇久，行人立马成遗恨。
登楼书事
韩维（宋代）

病起思遐眺，兹楼寓一欢。
烟芜连雨脚，秋稼入云端。
惊鹭衔鱼起，饥鸦啄果残。
凭谁图好景，画手世无宽。
荷花
李商隐（唐代）

都无色可并，不奈此香何。
瑶席乘凉设，金羁落晚过。
回衾灯照绮，渡袜水沾罗。
预想前秋别，离居梦棹歌。
追和元诚拊髀思颇牧之作
郭之奇（明代）

汉主忧匈奴，每饭意钜鹿。冯郎垂白首，犹能语推毂。

不知今魏尚，宁问古颇牧。文吏操法绳，而无宽大目。

漫有拊髀思，谁削功首牍。千载听其言，壮士多颦蹙。

当日共花砖，此语曾追录。何当阃外事，长寄书生腹。

喜峰动胡尘，盈庭方肉朒。内虚邦政堂，外少登坛宿。

忽见金与刘，慷慨螭阶伏。人目二痴儒，帝命无更仆。

金子监内军，君实司戎轴。一军惊韩信，二快闻鲁肃。

遂携忠愤麾，往当遵永镞。一朝酬主恩，四海环相哭。

是时我山居，遥传罢朝粥。未获信陵车，空念蒲胥辐。

岂忘开路心，永念金台筑。嗟君发轫初，矢志在沟渎。

何必据鞍人，此意千秋独。男儿愧手中，安能死岩谷。
暮秋六首 其一
陆游（宋代）

多雨今秋水渺然，沟溪无处不通船。山回忽得烟村路，始信桃源是地仙。
感恩多
牛峤（唐代）

两条红粉泪，多少香闺意。强攀桃李枝，敛愁眉¤

陌上莺啼蝶舞，柳花飞。柳花飞，愿得郎心，

忆家还早归。

自从南浦别，愁见丁香结。近来情转深，忆鸳衾¤

几度将书托烟雁，泪盈襟。泪盈襟，礼月求天，

愿君知我心。
盘山李靖庵秋
李孔昭（清代）

古刹高山秋早寒，幽居清景隔尘寰。天空野色连窗际，人尽风声在树间。

片月独涵潭水净，万松长锁白云闲。静中禅客无闻见，嘹喨西风雁自还。
论真白色
贾似道（宋代）

白头白项翅如银，上手观来一似冰。
枣红牙齿如针利，总无骨肉似将军。
和三门窦程寺丞见赠
魏野（宋代）

禹门分署似仙居，谁羡同年在直庐。
闲制曲教鸦角唱，醉吟诗直凤毛书。
蒙过村巷惊玄豹，命踏厅阶上白驴。
莫讶此篇酬更晚，只缘思涩岂情疏。
林正甫察院出示送刘德修都运殿院诗并德修和
虞俦（宋代）

弹劾生风笔有神，天教末路得相亲。
从来名下无虚士，今见朝端第一人。
销印不知谁发难，投珠那得谓无因。
何妨弭节潼江上，我亦归欤伴隐沦。
菊影 其一
汪文柏（清代）

丘园高蹈识芳名，入室忘形夜气清。数武淡香分对榻，一窗生意出孤檠。

多情彭泽诗偏少，没骨僧繇画未成。梦断枕屏留傲态，缸花开尽月添明。
圣果院访忠上人不值
真山民（宋代）

管领东风入杖藜，落梅香里已招提。
苔痕一径白云湿，花影半窗红日低。
欲见高僧聊尔耳，便乘余兴去来兮。
葛藤有话无人共，付与隔林幽鸟啼。
舟过旧京至维扬访陈伯玑程士哲出耦耕图见示
朱议雱（清代）

长买江南千里船，钟山荻渚尚依然。自知带砺于当代，何事流离值暮年。

往路正逢秋水泣，食贫敢使故人怜。别来我亦无长策，家傍金精学种田。
岁日示众
赵抃（宋代）

今年年是去年年，此处何曾有变迁。穿耳胡僧曾说破，梅花落尽柳生烟。
次韵谢夏自然见寄四首
方回（元代）

门人浮小艇，不比旧专城。
自愧频来往，何烦数送迎。
病身缘畏饮，去路似贪程。
别后君诗进，他时定有名。
杂咏下 仙茅
洪适（宋代）

许仙初拔宅，灵草迸香茅。能使羊无血，云何命在庖。
归将吟
施肩吾（唐代）

百战放归成老翁，馀生得出死人中。

今朝授敕三回舞，两赐青娥又拜公。
赐禁中所种稻米
宋祁（宋代）

中天铜雀长鸣罢，清御滮池告稔初。
刈敛方从弄田出，颁分更自导官馀。
霜茎矗秀纡宸玩，玉粒凝甘剩禁储。
惭愧有年君赐厚，等閒欹枕梦为鱼。
闻都督再迁山西武宁
徐渭（明代）

胡床雪夜斗牛裘，亲待回探夜不收。蓟北咽喉此为最，山西将帅尔称优。

千金粉面捐厮养，百鞘朱提买络头。倒死潇拦姑诺诺，大宛终败匿骅骝。
尝为赵太社作章泉二字及匹纸写诗二十二首赵
魏了翁（宋代）

易象於坤必有章，泉翁此义发天光。
离趋外卦文加质，乾伏中多絅覆裳。
欲验吾心观羽坎，诚知是理识归藏。
公诗谢我祗成辱，敢复从公质寸长。
渔家傲
朱敦儒（宋代）

畏暑闲寻湖上径。雨丝断送凉成阵。风里芙蓉斜不整。沈红影。成回萍叶波心静。

催唤吴姬迎小艇。妆花烛焰明相映。饮到夜阑人却醒。风雨定。欲归更把阑干凭。
大行太皇太后挽词 其一
韦骧（宋代）

德业高千古，忧勤尽九年。捲帘将复辟，弛卫忽登仙。

饮泣均中外，流恩在幅员。春风低挽唱，幽咽厚陵边。
相州古瓦砚
王安石（宋代）

吹尽西陵歌舞尘，当时屋瓦始称珍。
甄陶往往成今手，尚托声名动世人。
日晚归山词
施肩吾（唐代）

虎迹新逢雨后泥，无人家处洞边溪。

独行归客晚山里，赖有鹧鸪临路岐。
独夜作
李建勋（唐代）

佳人一去无消息，梦觉香残愁复入。

空庭悄悄月如霜，独倚阑干伴花立。
青玉案·红莎绿蒻春风饼
党怀英（金朝）

红莎绿蒻春风饼，
趁梅驿，来云岭，
紫桂岩空琼窦冷。
佳人却恨，等闲分破，
缥缈双鸾影。
一瓯月露心魂醒，
更送清歌助清兴。
痛饮休辞今夕永。
与君洗尽，满襟烦暑，
别作高寒境。
寄孙元忠 其十六
孔平仲（宋代）

秋风萧萧露泥泥，美人娟娟隔秋水。扬眉结义黄金台，欲向何门趿朱履。

案头乾死读书萤，遮莫邻鸡下五更。老夫卧稳朝慵起，肯信吾兼吏隐名。
恭人强氏挽词
楼钥（宋代）

祠部源流远，来嫔曲阜孙。
事夫终妇道，训子大吾门。
颁诰恩光渥，升堂笑语温。
相期送丹旐，马鬣近周原。
侍家大人宴金罍观
许传霈（清代）

梓里欣情话，荷风残夏凉。山低云树绿，城近稻田黄。

煮石仙人井，清心曲水觞。晚来不归去，策杖喜高堂。
證道歌 其二二六
释印肃（宋代）

根境法中虚捏怪，见说是师便礼拜。汝从甚处到其间，且作街坊兼化菜。
江城子 萍乡王圣俞席上作
侯寘（宋代）

萍蓬踪迹几时休。尽飘浮。为君留。共话当年，年少气横秋。

莫叹两翁俱白发，今古事，尽悠悠。

西风吹梦入江楼。故山幽。谩回头。又是手遮，西日望皇州。

欲向西湖重载酒，君不去，与谁游。
菩萨蛮·个人轻似低飞燕
晏几道（宋代）

个人轻似低飞燕，
春来绮陌时相见。
堪恨两横波，
恼人情绪多。
长留青鬓住，
莫放红颜去。
占取艳阳天，
且教伊少年。
黍珠庵
李时郁（明代）

一庵深锁铁桥西，庵里明珠似火齐。若向仙灵论仙事，鲍家丹女葛家妻。
广谪仙怨
康骈（唐代）

晴山碍目横天，绿叠君王马前。銮辂西巡蜀国，

龙颜东望秦川¤

曲江魂断芳草，妃子愁凝暮烟。长笛此时吹罢，

何言独为婵娟。
满江红·解语宫商
黄人杰（宋代）

解语宫商，为谁奏、长生一曲。见说道、宓堂深处，宝香芬馥。月里飞仙云际下，乘鸾来伴凫仙宿。约年年、生日醉冰笋，簪梅玉。

花与貌，争清淑。云共发，斗新绿。尽壶觞为寿，苦无他说。有子有孙真老大，无嗔无妒家和睦。更鸾花、剩着几番封，平生足。
病起 其二
徐经孙（宋代）

上高殊邑尚吾乡，千里相忘是建康。王事贤劳宜不废，师生义重讵能忘。
二圣图书
葛胜仲（宋代）

宸章端与三坟并，奎画全将六义该。湖海小臣如草木，岂知云汉有昭回。
句
王濯（唐代）

绝壁高千丈，清泉应六时。
次韵王丈丰父待制荔枝二十韵
苏籀（宋代）

叶实根株尚老苍，龙鳞皋比贵先尝。
千林断送诗骚酒，三绝无逾色味芗。
烂醖恢台养风骨，涵滋沆瀣结天浆。
怕寒僻处深於越，贽贡无阶遇有唐。
葱郁梧楸共庭户，风流芝玉秀斋房。
剖缄绛锦纷狼藉，莹手摩尼可比方。
頳卵鳞皴雄俎豆，双珠同蒂媚钗梁。
摘忧林薄明朝竭，缪论蕉卢几许黄。
口腹定非孤寓客，甘腴尽道胜吾乡。
峡山高咏诗日白，韶石英风赋予张。
芍药亦能烦驿置，蒲萄岂必擅西凉。
弹圜金橘差坚久，瑛赤含桃讵可双。
逆目提笼过闤闠，解颐梦渴吸湖江。
仲宣鸿笔丝纶手，摩诘清才黼藻光。
妙绝拣枝墙欲动，纤扦称擘侍于傍。
翰林纪绩延真赏，县长绳愆且弥忘。
赐燕行看与怀核，分题今日记升堂。
伤时有似少陵杜，上疏岂惟临武羌。
深忌河豚恕瑶柱，沈思橄榄过糠霜。
词情鉴裁俱超卓，促召龙墀献皂囊。
辰龙关
钮汝骐（清代）

飞将急前锋，危关实要冲。虚声经亥豕，间道出辰龙。

六诏惊天降，群蛮扫地从。皇威清万里，徼外乐耕农。
草圣歌赠张明府子白
成鹫（清代）

灵兔脱颖铦如锥，束身归命供指挥。紫羊之肝青麟髓，相将水石同襟期。

楮生辗转拂玉案，借问主人何所为。主人隐几鸣琴罢，春来公事方休假。

官船几日到珠江，山川一路明如画。乘兴重来访旧游，藉草班荆理前话。

林间飒飒风雨生，解衣磅礡深经营。须臾伸纸作大字，虎踞龙蟠雷乍惊。

心王运臂臂运指，巨灵赑屃随驱使。临池飞出北溟鱼，含毫吸尽西江水。

左拿右掣妙无端，一疾一徐皆至理。行乎其所不得不行，云傍马头生。

止乎其所不得不止，山从人面起。鹅溪绢，剡溪纸，日与簿书堆案几。

盘根错节何有哉，慧剑一挥胥披靡。从容阁笔为予言，我生能事聊如此。

大通野老麋鹿群，见所未见闻未闻。置书怀袖日三复，逢人说项殊殷勤。

昔之张芝今张旭，后有大令前右军。斯人家学溯源委，十三学书先草隶。

蕉黄米蔡等秕糠，颜筋柳骨分精髓。撞破烟楼读父书，手泽羡君能述继。

羡君不羡才与华，羡君不羡名与位。羡君下笔如有神，羡君能诗由夙慧。

青云送入选官场，白社归来还及第。百千三昧何浅深，一悟了然无钜细。

君不见公孙大娘舞剑器，草圣得之通妙谛。心灵手敏匪言传，破格超方须默契。

也不即，也不离，此是灵山亲嘱累。慧业文人记得无，三生石上曾分袂。

归去来，归去来，峡水峡山未迢递。留将一道无字碑，明日再来烦作记。
平寇上史君王潜斋
严羽（宋代）

治平改元，有盗于建。昔犯我鄙，狼蹂豕践。于时王侯，维民之忧。

狼整我军，式遏虔刘。侯励将士，无哗听我。进退勇怯，死生福祸。

侯出府库，啖勋赏馘。前无坚敌，后无捷策。乃有奇士，据鞍请行。

袒裼入阵，贼莫能婴。亦有贤僚，争先跋涉。屡摧贼锋，月奏三捷。

侯曰嘻哉，盗本王臣。殪而歼旃，伤天地仁。赤子弄兵，如鱼游釜。

投戈归田，新汝生路。孰谓反覆，绐我行人。既弛我备，薄奄我军。

我军少却，丑类鸱张。环数百里，奔播仓皇。侯曰嗟哉，其不可恕。

驰赤白囊，亟请淮旅。淮旅未来，阽危如燬。淮旅既来，稚耋失喜。

侯谓淮将，次舍良苦。休士秣马，我有清酤。淮将曰吁，剪此朝食。

不介而驰，直捣其穴。群丑来聚，亘野弥山。淮旅整暇，徐诱之前。

弓不虚彀，矢不妄激。发数步内，应弦而踣。或戈其喉，或殳其胫。

若乌获力，笞乳臭婴。党类周章，途殚命窄。鱼惊鸟散，影不返迹。

淮旅拗怒，虿芥髬髵。搜林刮莽，远讨穷追。淮旅拗怒，火烈具举。

沸泽焦崖，窟穴无所。自相蹈藉，十杀八九。丧魄亡精，食不知口。

原膏野赤，谷臭川腥。燐火不燄，殇鬼残形。乃求元凶，已缢岩阻。

执彼馀魁，入而振旅。其魁伊何，缁服髡首。一群纵观，万夫欢走。

炮烙剔腐，以警叛者。前后献俘，复以百数。荡涤污垢，宥贷胁从。

收霜卷雹，和气融融。侯飨淮将，加笾折俎。庖骑酒车，饮均众伍。

何以赠之，筐篚荧煌。战功曰多，告成于王。嗟我妇子，若翁若妪。

安逸怡愉，匪侯何俟。侯曰此捷，诸将之功。虽有诸将，实侯指踪。

雠在藩篱，疾居心腹。急缓安危，若手反覆。匪侯勤请，蔓实难图。

谓予不信，往有覆车。君子作歌，以颂侯绩。谁其采诗，顾备简策。
秋圃感物
宋庠（宋代）

秋叶霜前绿，秋池雨后清。
残蝉多默默，寒蝶强轻轻。
丹果林梢熟，黄花草际明。
心惭逃相客，世外掩柴荆。
伯兄以家园亭名书壁间因作
葛胜仲（宋代）

壁间亭榜记家林，独住云泉宿昔心。千里故园应好在，十年羁宦阻登临。

钟仪长自操南语，庄舄何曾忘越吟。松菊未荒归有约，不知富贵定谁淫。
论诗绝句四十首 其二十六 松雪
李希圣（清代）

水浅蓬莱鬓有丝，永和书法盛唐诗。国香零落冬青死，要为王孙废楚辞。
为客
晁说之（宋代）

为客淮南望上京，祥烟不远恨峥嵘。
居人避湿开门晚，宿鸟眠峥择木惊。
波浪无时潮失信，关河有盗梦非情。
不知归计何从得，碧颍青嵩尽未成。
瑞鹤仙·记河梁折柳
赵彦端（宋代）

记河梁折柳。问画堂乐事，燕鸿难偶。十年谩回首。但亭亭紫盖，难难南斗。传闻小有。种桃花、亲烦素手。怪归来、道骨仙风缥缈，迥然非旧。清昼。江南如画，紫菊冬前，翠橙霜後。扁舟渡口。佳客至，奉名酒。唤青鸾起舞，云窗月槛，一曲山明水秀。笑相看、玉海别来，浅如故否。
山居和韵八首
陈勋（清代）

石自玲珑水自潺，高斋不与俗相关。
掌心取食幽禽熟，墨汁翻书稚子顽。
雨韭新香宜夜剪，烟蒲老绿及秋删。
虽然小事皆清事，人道山翁解住山。¤
八十
丘葵（宋代）

一裘一葛一纶巾，包裹父生师教身。
不见分毫裨世界，空遗八十有年人。
老无闻道安可死，间得读书惟一贫。
四万八千毛孔裹，从头看得总皆仁。
咏手
秦韬玉（唐代）

一双十指玉纤纤，不是风流物不拈。鸾镜巧梳匀翠黛，

画楼闲望擘珠帘。金杯有喜轻轻点，银鸭无香旋旋添。

因把剪刀嫌道冷，泥人呵了弄人髯。
题叶劝农对山楼次韵二首 其二
俞德邻（宋代）

避名莫学韩伯休，生子何必孙仲谋。遥岑寸碧可人意，风月一天閒倚楼。